

**Регламент (ЕС) № 1144/2014 на Европейския парламент и на Съвета за мерките за информиране и насърчаване, свързани със селскостопанските продукти, прилагани на вътрешния пазар и в трети държави, и за отмяна на Регламент (ЕО) № 3/2008 на Съвета**

* 1. **Въведение**

Регламент (ЕС) № 1144/2014 на Европейския парламент и на Съвета[[1]](#footnote-1) установява условията, при които мерките за информиране и насърчаване, свързани със селскостопанските продукти и някои хранителни продукти, произведени на базата на селскостопански продукти, прилагани на вътрешния пазар или в трети държави, могат да бъдат финансирани изцяло или частично от бюджета на Съюза.

С член 5, параграф 2 на Комисията се предоставя правомощието с цел отчитане на пазарните тенденции да приема делегирани актове за допълване на списъка в приложение I чрез добавяне на хранителни продукти.

С член 7, параграф 2 на Комисията се предоставя правомощието да приема делегирани актове за определяне на специалните условия, съгласно които всяка предлагаща организация, всяка група и всеки орган могат да представят програма. По-специално тези условия трябва да гарантират представителността на тези организации, групи и органи и значимостта на обхвата на програмата.

 С член 11, параграф 1 на Комисията се предоставя правомощието да приема делегирани актове за определяне на конкретните условия за допустимост по отношение на обикновените програми.

С член 13, параграф 1 на Комисията се предоставя правомощието да приема делегирани актове за определяне на условията, уреждащи състезателната процедура за подбора на прилагащите организации.

С член 15, параграф 8 на Комисията се предоставя правомощието да приема делегирани актове за определяне на конкретните условия, при които се допуска финансиране от Съюза за разходите, свързани с мерките за информиране и насърчаване, и когато е приложимо — административните разходи и разходите за персонал.

С член 29, параграф 2 на Комисията се предоставя правомощието да приема делегирани актове с цел осигуряване на плавния преход от прилагането на Регламент (ЕО) № 3/2008 към прилагането на Регламент (ЕС) № 1144/2014.

* 1. **Правно основание**

Докладът се изисква съгласно член 22, параграф 2. Правомощието да приема делегирани актове, посочено в член 5, параграф 2, член 7, параграф 2, член 11, параграф 1, член 13, параграф 1, член 15, параграф 8 и член 29, параграф 2, се предоставя на Комисията за срок от пет години, считано от 24 ноември 2014 г. Комисията изготвя доклад относно делегирането на правомощия не по-късно от девет месеца преди изтичането на петгодишния срок. Делегирането на правомощия се продължава мълчаливо за срокове с еднаква продължителност, освен ако Европейският парламент или Съветът не възразят срещу подобно продължаване не по-късно от три месеца преди изтичането на всеки срок.

* 1. **Упражняване на делегирането**

Комисията е приела един делегиран акт въз основа на член 7, параграф 2, член 11, параграф 1, член 13, параграф 1 и член 15, параграф 8: **Делегиран регламент (ЕС) 2015/1829 на Комисията**[[2]](#footnote-2)**.** Този делегиран акт определя условията за представяне на предложения за обикновени и многонационални програми от предлагащите организации, включително изискването тези организации да са представителни. За да бъдат допустими, обикновените програми трябва да имат значим обхват, който е допълнително уточнен. В акта също се уточняват критериите за избор на прилагащи организации и се определят допустимите разходи за тях.

В съответствие с общото споразумение относно делегираните актове[[3]](#footnote-3) са проведени консултации с експерти от държавите членки в рамките на експертната група за хоризонтални въпроси във връзка с ОСП — подгрупата по опростяване. Комисията прие Делегиран регламент (ЕС) № 2015/1829 на 13 април 2015 г. и уведоми за него Европейския парламент и Съвета. Нито Европейският парламент, нито Съветът предявиха възражения срещу делегирания регламент. След изтичането на двумесечния срок Делегиран регламент (ЕС) № 2015/1829 на Комисията бе публикуван в *Официален вестник на Европейския съюз*, серия L, брой 266 от 13 октомври 2015 г. и влезе в сила на 20 октомври 2015 г.

Предоставените правомощия по член 5, параграф 2 и член 29, параграф 2 не са използвани, тъй като Комисията не е установила необходимост от добавяне на хранителни продукти в списъка на продукти в приложение I, нито от осигуряване на преходни правила между стария и новия регламент.

Комисията не възнамерява да използва тези правомощия в близко бъдеще, но не може да се изключи възможността да възникне необходимост от тяхното използване.

* 1. **Заключения**

Комисията е упражнила правилно делегираните ѝ правомощия. Не може да се изключи необходимостта от използването на тези правомощия в бъдеще.

Комисията приканва Европейския парламент и Съвета да вземат под внимание настоящия доклад.

1. Регламент (ЕС) № 1144/2014 на Европейския парламент и на Съвета от 22 октомври 2014 г. за мерките за информиране и насърчаване, свързани със селскостопанските продукти, прилагани на вътрешния пазар и в трети държави, и за отмяна на Регламент (ЕО) № 3/2008 на Съвета (ОВ L 317, 4.11.2014 г., стр. 56). [↑](#footnote-ref-1)
2. Делегиран регламент (ЕС) 2015/1829 на Комисията от 23 април 2015 г. за допълване на Регламент (ЕС) № 1144/2014 на Европейския парламент и на Съвета за мерките за информиране и насърчаване, свързани със селскостопанските продукти, прилагани на вътрешния пазар и в трети държави (ОВ L 266, 13.10.2015 г., стр. 3). [↑](#footnote-ref-2)
3. Общо споразумение относно делегираните актове от 2011 г. (непубликувано). [↑](#footnote-ref-3)